CELEX: 32019D0434
Language: lt
Date: 1551225600000
Title: 2019 m. vasario 27 d. Komisijos sprendimas (ES) 2019/434 dėl pasiūlytos piliečių iniciatyvos „Europe CARES“ – įtraukus ir kokybiškas neįgalių vaikų švietimas“ (pranešta dokumentu Nr. C(2019) 1545)

19.3.2019   
               
               
                  LT
               
               
                  Europos Sąjungos oficialusis leidinys
               
               
                  L 75/103
               
            
         KOMISIJOS SPRENDIMAS (ES) 2019/434
         2019 m. vasario 27 d.
         dėl pasiūlytos piliečių iniciatyvos „Europe CARES“ – įtraukus ir kokybiškas neįgalių vaikų švietimas“
         
            
               (pranešta dokumentu Nr. C(2019) 1545)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:
         
                     (1)
                  
                  
                     pasiūlytos piliečių iniciatyvos „Europe CARES“ – įtraukus ir kokybiškas neįgalių vaikų švietimas“ dalykas įvardytas taip: „Europos Sąjungos neįgalių vaikų ir suaugusiųjų teisė į įtraukų švietimą“;
                  
               
                     (2)
                  
                  
                     pasiūlytos piliečių iniciatyvos tikslai įvardyti taip: „Daugiau kaip 70 mln. ES piliečių yra neįgalūs, o 15 mln. vaikų turi specialių ugdymosi poreikių. Neįgaliems vaikams ir suaugusiesiems, norintiems pasinaudoti teise į įtraukų ir kokybišką švietimą, kyla pernelyg daug kliūčių. Daugelis mokosi nuo visuomenės atskirtose specialiose įstaigose, o tie, kas integruoti į bendrąją švietimo sistemą, neretai susilaukia netinkamos paramos. Raginame EK parengti ES bendros įtraukaus švietimo sistemos teisės aktą, kuriuo bus užtikrinta, kad nė vienas vaikas nebūtų paliktas nuošalyje nuo ankstyvosios intervencijos paslaugų, švietimo ir perėjimo į darbo rinką.“;
                  
               
                     (3)
                  
                  
                     pasiūlytos piliečių iniciatyvos priede nurodoma, kokios konkrečios sritys galėtų tapti ES bendros įtraukaus švietimo sistemos dalimi. Jas galima suskirstyti į šias kategorijas: ankstyvoji intervencija, gebėjimų ugdymas ir reabilitacija; neįgalių vaikų nustatymas, negalios atpažinimas, siuntimas įvertinti specialiųjų poreikių, prašymas atlikti vertinimą; nemokamas, tinkamas valstybinis švietimas; neatmetimo sąlyga; tėvų dalyvavimas; mažiau apribojimų; individualus mokymo planas; alternatyvūs vertinimo mechanizmai ir gebėjimais pagrįstas sertifikavimas; perėjimas į darbo rinką; nediskriminavimas; mokytojų saviugda ir mokymasis;
                  
               
                     (4)
                  
                  
                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje, inter alia, nustatyta, kad kiekvienam piliečiui turi būti suteikta teisė dalyvauti demokratiniame Sąjungos gyvenime teikiant Europos piliečių iniciatyvą;
                  
               
                     (5)
                  
                  
                     todėl procedūros ir sąlygos, kurių reikia laikytis siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;
                  
               
                     (6)
                  
                  
                     Sutartyse numatyta, kad, siekiant įgyvendinti, galima priimti:
                     
                                 —
                              
                              
                                 teisės aktus, kuriais kovojama su diskriminacija dėl negalios, remiantis Sutarties dėl Europos Sąjungos veikimo (SESV) 19 straipsnio 1 dalimi,
                              
                           
                                 —
                              
                              
                                 kiek tai susiję su tikslu plėtoti keitimąsi informacija ir patirtimi bendrais valstybių narių švietimo sistemų klausimais, – Tarybos rekomendacijas arba kitus teisės aktus, kuriuose numatomos skatinančios priemonės, kuriomis remiami, koordinuojami arba papildomi valstybių narių veiksmai (išskyrus bet kokį jų įstatymų ir kitų teisės aktų derinimą), remiantis SESV 165 straipsnio 2 dalies ketvirta įtrauka ir 4 dalimi,
                              
                           
                                 —
                              
                              
                                 kiek tai susiję su tikslu tobulinti pradinį ir tolesnį profesinį mokymą siekiant palengvinti profesinę integraciją ir reintegraciją į darbo rinką, – Tarybos rekomendacijas ar kitus teisės aktus (išskyrus valstybių narių įstatymų ir kitų teisės aktų derinimą), remiantis SESV 166 straipsnio 2 dalies antra įtrauka ir 4 dalimi;
                              
                           
               
                     (7)
                  
                  
                     dėl šių priežasčių pagal reglamento 4 straipsnio 2 dalies b punktą nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
                  
               
                     (8)
                  
                  
                     be to, pagal reglamento 3 straipsnio 2 dalį sudarytas piliečių komitetas ir paskirti kontaktiniai asmenys, o pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti ES sutarties 2 straipsnyje nustatytoms Sąjungos vertybėms;
                  
               
                     (9)
                  
                  
                     todėl pasiūlyta piliečių iniciatyva „Europe CARES“ – įtraukus ir kokybiškas neįgalių vaikų švietimas“ turėtų būti užregistruota,
                  
               PRIĖMĖ ŠĮ SPRENDIMĄ:
         
            1 straipsnis
            Pasiūlyta piliečių iniciatyva „Europe CARES“ – įtraukus ir kokybiškas neįgalių vaikų švietimas“ užregistruojama.
         
         
            2 straipsnis
            Šis sprendimas įsigalioja 2019 m. kovo 4 d.
         
         
            3 straipsnis
            Šis sprendimas skirtas pasiūlytos piliečių iniciatyvos „Europe CARES“ – įtraukus ir kokybiškas neįgalių vaikų švietimas“ organizatoriams (piliečių komiteto nariams), kuriems kaip kontaktiniai asmenys atstovauja Maria Madalina TURZA ir Violeta GIURGI.
         
         
            Priimta Briuselyje 2019 m. vasario 27 d.
            
               
                  Komisijos vardu
               
               Frans TIMMERMANS
               
                  Pirmininko pavaduotojas
               
            
         
         
            (1)  OL L 65, 2011 3 11, p. 1.